P. Hrušovský, podpredseda NR SR: (2001-09-06):
V. Maňka, poslanec: Vážený pán predsedajúci, vážené pani ministerky, vážené dámy, vážení páni, asi je čas na to, aby sme situáciu trošku upokojili a dostali náš rečnícky štýl do normálneho vecného tónu. Svoje vystúpenie začnem jedným príkladom. Mesto Zvolen je zásobované teplom z centrálneho zdroja z teplárne, ktorá zamestnáva 320 ľudí. Tepláreň je stratová a keby ju nedotoval š. p. Slovenské elektrárne z iných zdrojov, cena tepla by bola viac ako dvojnásobná, ako je na Slovensku bežné. Opýtam sa, kto by zvládol a kto by chcel platiť dvakrát toľko, ako je normálne všade inde na Slovensku. Problémy treba riešiť, a preto sme si u odborníkov Strojníckej fakulty Technickej univerzity v Bratislave objednali vypracovanie koncepcie energetiky mesta. Koncepcia nám, bohužiaľ, ukázala možnosti riešenia a, bohužiaľ, každá alternatíva v koncepcii uvažuje s radikálnym znížením počtu zamestnancov. Zoberme si príklad, či už bude majiteľom teplárne mesto Zvolen alebo iný investor, zoberme si, že by boli majiteľmi navrhovatelia dnešného zákona, chcem sa opýtať ich, či by zamestnali v teplárni viac ľudí, ako je potrebné na to, aby dobre fungovala. Odpoveď bude určite znieť nie, zamestnáme toľko, koľko je potrebné. To znamená, že nebude zvýšený dopyt po pracovnej sile, ani vyššia zamestnanosť len preto, že klesne odvodové zaťaženie. Tento príklad, samozrejme, nie je celkom čistým príkladom a určite by sme pri hlbšej analýze našli aj pozitíva zo znížených odvodov vo vzťahu k vlastníkom teplárne, to pripúšťam, ale chcel som týmto príkladom naznačiť, že ak nevytvoríme nové pracovné príležitosti, tak nenastane zvýšený dopyt po pracovnej sile, aj keď znížime odvodové zaťaženie. Navrhovatelia zákona v dôvodovej správe uvádzajú, že očakávajú podobný efekt ako pri znížení dane z príjmov právnických osôb, keď údajne nižšia sadzba dane neznamenala celkové zníženie príjmu štátu z tejto dane. Ale to je mylný predpoklad a zlá informácia, lebo v skutočnosti zníženie sadzby dane zo 40 % na 29 % nezvýšilo, ale znížilo príjmy do rozpočtu zhruba o 10 mld. Sk. Pani ministerka to už spomenula, boli tu, samozrejme, iné faktory, boli tu nižšie úrokové sadzby, ktoré znížili o 35 mld., zvýšili príjem podnikov. A neodrazilo sa to zatiaľ ani na zvýšení zamestnanosti. Ja osobne som naklonený hovoriť o znižovaní odvodového zaťaženia, ale nie takýmto spôsobom, takýmto šokom, bez súvislostí s celou daňovou koncepciou. Prekvapilo ma ešte jedno, že navrhovatelia v dôvodovej správe hovoria, že ak dôjde k výpadku príjmov príslušných poisťovní a fondov, musí štát tieto výpadky kryť príjmami z privatizácie strategických podnikov. Pritom ďalší páni poslanci, pán poslanec Langoš, pán poslanec Tatár v inom návrhu, ktorý prerokúvame tu v tejto snemovni v tomto období, navrhujú a prísne definujú, načo je možné použiť príjmy z privatizácie. Ale vôbec to nie je tento prípad. Celý návrh je šitý horúcou ihlou a včerajšie rokovanie vlády to potvrdilo, keď, všetky poslanecké návrhy v oblasti daní, na všetky tieto zákony dalo negatívne stanovisko. Pani poslankyňa Aibeková požadovala vo svojom vystúpení predloženie ekonomickej kvantifikácie zákona. Súhlasím s ňou, jednoznačne to je potrebné urobiť. Súčasne vás prosím, vážená pani poslankyňa, aby ste si zachovali svoj názor, ktorý ste prezentovali v rozprave, je pragmatický, a aby ste aj vy, aj ostatní členovia poslaneckej snemovne vychádzali z čísiel a argumentov. Budem to brať, že ste nad vecou, a budem si to vážiť. Kvantifikáciu predložila pred chvíľou pani ministerka financií. Výpadok matematicky vychádza v objeme viac ako 25 mld. Sk. Samozrejme, na celý proces budú pôsobiť aj ďalšie faktory a čísla budú v konečnom dôsledku iné, ale terapia šokom v oblasti odvodov a daní nesie so sebou veľké riziká. Mali by si to uvedomiť všetci tí, ktorí v poslednom roku volebného obdobia podľa mňa uprednostňujú vlastný populizmus pred zodpovedným prístupom. Pri balíku daňových zákonov v spojitosti aj s týmto zákonom ja som optimistom a verím, že zvíťazia argumenty a čísla, že zvíťazí evolúcia pred revolúciou. Ďakujem.